ફરી એકવાર દીકરીની વિદાય. દસમીએ ઉમા, પાર્વતી, દુર્ગાની વિદાય. વિષાદ પણ છે દીકરીને વિદાય આપવાનો, પણ ખુશી પણ છે કે ત્રણ દિવસ દેવી સૌની સાથે રહી હતી. એક તરફ દીકરીની વિદાયનો વિષાદ, બીજી તરફ દીકરી ખુશીથી સ્વગૃહ જઈ રહી છે તેનો આનંદ. સુખ અને દુઃખ એક સાથે… જીવન, સમાજ, પરિવારની આ કથાઓ વારંવાર સૌ સાંભળે છે. દર વર્ષે એક સરખી તલ્લીનતાથી સાંભળે છે. દર પેઢી નવેસરથી કથા સાંભળે છે. કારણે કે દિવસ બદલાવા સાથે જીવન બદલાતું નથી. પેઢી બદલાવા સાથે જીવન બદલાતું નથી. એનું એ જ જીવન, એની એ જ કથા. એના એ જ તહેવારો. એનો એ જ ઉત્સવ. અને એનું એ જ વિસર્જન અને સમાપન.